	Ministru kabineta noteikumi Nr.1600 

Rīgā 2009.gada 22.decembrī (prot. Nr.89 183.§)
Ar grozījumiem: 12.05.2010. MK noteikumi Nr.430 ("LV", 77 (4269), 18.05.2010.) [stājas spēkā ar 19.05.2010.] 

Kārtība, kādā piešķir un izmaksā atlīdzību par aizbildņa pienākumu pildīšanu

Izdoti saskaņā ar Valsts sociālo pabalstu likuma 
15.panta pirmo daļu un 17.panta pirmo un otro daļu

1. Noteikumi nosaka kārtību, kādā piešķir un izmaksā atlīdzību par aizbildņa pienākumu pildīšanu (turpmāk – atlīdzība), atlīdzības apmēru un tā pārskatīšanas kārtību.

2. Atlīdzības apmērs ir 38 lati mēnesī.

3. Atlīdzības apmēru pēc labklājības ministra ierosinājuma pārskata Ministru kabinets, izvērtējot ekonomisko situāciju valstī, kā arī ņemot vērā valsts budžeta iespējas un Centrālās statistikas pārvaldes noteikto strādājošo mēneša vidējās bruto darba samaksas pieaugumu.

4. Lai saņemtu atlīdzību, atlīdzības pieprasītājs jebkurā Valsts sociālās apdrošināšanas aģentūras nodaļā iesniedz rakstisku pieprasījumu par atlīdzības piešķiršanu, norādot šādas ziņas: 

4.1. atlīdzības pieprasītāja: 

4.1.1. vārds, uzvārds; 

4.1.2. personas kods; 

4.1.3. deklarētās dzīvesvietas adrese; 

4.1.4. tālruņa numurs vai elektroniskā pasta adrese; 

4.1.5. kredītiestādes vai pasta norēķinu sistēmas (PNS) konta numurs (21 zīme); 

4.2. bērna: 

4.2.1. vārds, uzvārds; 

4.2.2. personas kods; 

4.3. pieprasītās atlīdzības veids (atlīdzība par aizbildņa pienākumu pildīšanu).

(MK 12.05.2010. noteikumu Nr.430 redakcijā)

4.1 Bāriņtiesa, kura pieņēmusi lēmumu par aizbildņa iecelšanu, triju darbdienu laikā pēc lēmuma stāšanās likumīgā spēkā par to paziņo Valsts sociālās apdrošināšanas aģentūrai.

(MK 12.05.2010. noteikumu Nr.430 redakcijā)

5. Valsts sociālās apdrošināšanas aģentūras nodaļa mēneša laikā pēc pieprasījuma par atlīdzības piešķiršanu saņemšanas izskata to un pieņem lēmumu par atlīdzības piešķiršanu vai atteikumu piešķirt atlīdzību.

6. Atlīdzību nepiešķir: 

6.1. Valsts sociālo pabalstu likumā noteiktajos gadījumos; 

6.2. ja atlīdzības pieprasītājs neatbilst Valsts sociālo pabalstu likumā noteiktajām prasībām pabalsta saņemšanai; 

6.3. (svītrots ar MK 12.05.2010. noteikumiem Nr.430).

7. Par atlīdzības piešķiršanu vai atteikumu piešķirt atlīdzību Valsts sociālās apdrošināšanas aģentūras nodaļa informē atlīdzības pieprasītāju. Ja pieņemts lēmums par atteikumu piešķirt atlīdzību, atlīdzības pieprasītāju informē rakstiski atbilstoši Administratīvā procesa likumam.

8. Lai saņemtu aprēķināto, bet atlīdzības saņēmēja nāves dēļ nesaņemto atlīdzības summu, atlīdzības pieprasītājs jebkurā Valsts sociālās apdrošināšanas aģentūras nodaļā iesniedz rakstisku pieprasījumu par nesaņemto atlīdzības summu, norādot šādas ziņas: 

8.1. atlīdzības pieprasītāja: 

8.1.1. vārds, uzvārds; 

8.1.2. personas kods; 

8.1.3. deklarētās dzīvesvietas adrese; 

8.1.4. tālruņa numurs vai elektroniskā pasta adrese; 

8.1.5. kredītiestādes vai pasta norēķinu sistēmas (PNS) konta numurs (21 zīme); 

8.2. ziņas par mirušo atlīdzības saņēmēju (vārds, uzvārds, personas kods, miršanas datums).

(MK 12.05.2010. noteikumu Nr.430 redakcijā)

8.1 Šo noteikumu 4. un 8.punktā minēto pieprasījumu Valsts sociālās apdrošināšanas aģentūrā var iesniegt arī elektroniska dokumenta formā atbilstoši normatīvajiem aktiem par elektronisko dokumentu noformēšanu vai nosūtīt pa pastu.

(MK 12.05.2010. noteikumu Nr.430 redakcijā)

8.2 Atlīdzības pieprasītājs ar parakstu apliecina, ka šo noteikumu 4. un 8.punktā minētajā pieprasījumā sniegtā informācija ir patiesa.

(MK 12.05.2010. noteikumu Nr.430 redakcijā)

8.3 Iesniedzot pieprasījumu atlīdzības piešķiršanai, var izmantot Valsts sociālās apdrošināšanas aģentūras mājaslapā (www.vsaa.lv) ievietoto veidlapu.

(MK 12.05.2010. noteikumu Nr.430 redakcijā)

9. Atlīdzību sāk izmaksāt ne vēlāk kā nākamajā kalendāra mēnesī pēc atlīdzības piešķiršanas dienas.

10. Ja atlīdzības saņēmējam radušies apstākļi, kas varētu būt par pamatu atlīdzības izmaksas pārtraukšanai, viņam ir pienākums triju darbdienu laikā par to paziņot jebkurai Valsts sociālās apdrošināšanas aģentūras nodaļai.

(MK 12.05.2010. noteikumu Nr.430 redakcijā)

11. Ja bāriņtiesa atcēlusi aizbildnību un saskaņā ar Valsts sociālo pabalstu likuma 20.panta trešo daļu jāpārtrauc atlīdzības izmaksa, bāriņtiesa triju darbdienu laikā pēc lēmuma stāšanās likumīgā spēkā par to paziņo Valsts sociālās apdrošināšanas aģentūras nodaļai.

(MK 12.05.2010. noteikumu Nr.430 redakcijā)

12. Ja Valsts sociālās apdrošināšanas aģentūras nodaļas vainas dēļ atlīdzības saņēmējam atlīdzība nav izmaksāta noteiktajā termiņā, attiecīgo summu viņam izmaksā ne vēlāk kā nākamajā kalendāra mēnesī pēc dienas, kad konstatēta pieļautā kļūda.

13. Atlīdzības saņēmēja vainas dēļ nepamatoti saņemto atlīdzības summu atlīdzības saņēmējs atmaksā labprātīgi vai to ietur no nākamajos mēnešos izmaksājamiem valsts sociālajiem pabalstiem, no kuriem atļauts izdarīt ieturējumus.

14. Ja atlīdzības saņēmējs nepamatoti saņemto atlīdzības summu neatmaksā labprātīgi vai atlīdzības izmaksa tiek pārtraukta, pirms parāds ir dzēsts, attiecīgo summu piedzen, iesniedzot izpildrīkojumu tiesu izpildītājam administratīvā akta izpildei piespiedu kārtā.

(MK 12.05.2010. noteikumu Nr.430 redakcijā)

15. Atlīdzības izmaksu pārtrauc ar tā mēneša pirmo datumu, kas seko mēnesim, kad radušies apstākļi, kuru dēļ pārtraucama atlīdzības izmaksa (izņemot gadījumus, ja atlīdzības piešķiršanas laikā jau bijis zināms atlīdzības pārtraukšanas termiņš).

16. Atzīt par spēku zaudējušiem Ministru kabineta 2005.gada 15.marta noteikumus Nr.182 "Kārtība, kādā piešķir un izmaksā atlīdzību par aizbildņa pienākumu pildīšanu" (Latvijas Vēstnesis, 2005, 46.nr.; 2009, 103.nr.).

17. Noteikumi stājas spēkā 2010.gada 1.janvārī.

